**МОНГОЛ УЛСЫН ИХ ХУРЛЫН 2022 ОНЫ НАМРЫН ЭЭЛЖИТ ЧУУЛГАНЫ**

**АЮУЛГҮЙ БАЙДАЛ, ГАДААД БОДЛОГЫН БАЙНГЫН ХОРООНЫ**

**10 ДУГААР САРЫН 25-НЫ ӨДӨР / МЯГМАР ГАРАГ/-ИЙН**

**ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| **№** | **Хэлэлцсэн асуудал** | **Хуудасны дугаар** |
| **1.** | **Хуралдааны товч тэмдэглэл:** | 1-2 |
| **2.** | **Хуралдааны дэлгэрэнгүй тэмдэглэл:** | 3-18 |
|  | **Монгол Улсын 2023 оны төсвийн тухай, Нийгмийн даатгалын сангийн 2023 оны төсвийн тухай, Эрүүл мэндийн даатгалын сангийн 2023 оны төсвийн тухай хуулийн төсөл** /*Засгийн газар 2022.09.29-ний өдөр өргөн мэдүүлсэн,****хоёр дахь хэлэлцүүлэг,****санал, дүгнэлтээ Төсвийн байнгын хороонд хүргүүлнэ*/ | 3-18 |

***Монгол Улсын Их Хурлын 2022 оны намрын ээлжит чуулганы***

***Аюулгүй байдал, гадаад бодлогын байнгын хорооны***

***10 дугаар сарын 25-ны өдөр /Мягмар гараг/-ийн***

***хуралдааны товч тэмдэглэл***

Аюулгүй байдал, гадаад бодлогын байнгын хорооны дарга Б.Энх-Амгалан ирц, хэлэлцэх асуудлын дарааллыг танилцуулж, хуралдааныг даргалав.

*Хуралдаанд ирвэл зохих 19 гишүүнээс 10 гишүүн хүрэлцэн ирж, 52.6 хувийн ирцтэйгээр хуралдаан 11 цаг 29 минутад Төрийн ордны “Их эзэн Чингис хаан” танхимд эхлэв.*

*Томилолттой:**Х.Булгантуяа, Д.Ганбат;*

*Чөлөөтэй:**С.Батболд, Б.Дэлгэрсайхан, Д.Цогтбаатар;*

*Тасалсан:**Ш.Адьшаа, Э.Бат-Амгалан, Д.Бат-Эрдэнэ, Т.Доржханд.*

***Нэг.Монгол Улсын 2023 оны төсвийн тухай, Нийгмийн даатгалын сангийн 2023 оны төсвийн тухай, Эрүүл мэндийн даатгалын сангийн 2023 оны төсвийн тухай хуулийн төсөл****/Засгийн газар 2022.09.29-ний өдөр өргөн мэдүүлсэн,****хоёр дахь хэлэлцүүлэг,****санал, дүгнэлтээ Төсвийн байнгын хороонд хүргүүлнэ/*

Хэлэлцэж буй асуудалтай холбогдуулан Сангийн сайд Б.Жавхлан, Гадаад харилцааны сайд Б.Батцэцэг, Батлан хамгаалахын дэд сайд Б.Баярмагнай, Монгол Улсын Ерөнхий аудитор Д.Занданбат, Үндэсний аудитын газрын Аудитын нэгдсэн удирдлага, зохицуулалтын газрын захирал, Тэргүүлэх аудитор Ц.Энхжавхлан, Санхүү-нийцлийн аудитын газрын захирал, тэргүүлэх аудитор Ц.Наранчимэг, Сангийн яамны Төрийн нарийн бичгийн дарга Ж.Ганбат, мөн яамны Төсвийн бодлого, төлөвлөлтийн газрын дарга М.Санжаадорж, Татварын бодлогын газрын дарга Б.Тэлмүүн, Өрийн удирдлагын хэлтсийн дарга Б.Одонтуяа, Төсвийн хөрөнгө оруулалтын хэлтсийн дарга Ж.Дэлгэржаргал, Төсвийн нэгтгэлийн хэлтсийн мэргэжилтэн Э.Батмөнх, Төсвийн орлогын хэлтсийн мэргэжилтэн Г.Гантулга, Төсвийн зарлагын хэлтсийн мэргэжилтэн П.Бат-Эрдэнэ, Төсвийн зарлагын хэлтсийн ахлах шинжээч Д.Отгонжаргал, Төсвийн зарлагын хэлтсийн ахлах мэргэжилтэн Н.Оюун-Эрдэнэ, Эдийн засаг, хөгжлийн яамны Хөгжлийн загвар, шинэтгэлийн хэлтсийн дарга Б.Мөнх-Эрдэнэ, Батлан хамгаалахын яамны Санхүү, хөрөнгө оруулалтын хэлтсийн дарга Д.Ганбат, Гадаад харилцааны яамны Төрийн захиргааны удирдлагын газрын захирал С.Золжаргал, мөн яамны Санхүү, эдийн засгийн хэлтсийн дарга Ч.Ганбат, Онцгой байдлын ерөнхий газрын дарга Г.Ариунбуян, мөн газрын Санхүү, ар талын газрын дарга Я.Гантөмөр, Санхүү, хөрөнгө оруулалтын хэлтсийн дарга М.Хаш-Эрдэнэ, Зэвсэгт хүчний Жанжин штабын 1 дүгээр орлогч дарга С.Ганбямба, мөн штабын Санхүүгийн хэлтсийн дарга Б.Бүрэнтөгс, Цөмийн энергийн комиссын Нарийн бичгийн дарга бөгөөд ажлын албаны дарга Г.Манлайжав, мөн комиссын ажлын албаны Тамгын газрын дарга Б.Баатарцогт нар оролцов.

Хуралдаанд Улсын Их Хурлын Тамгын газрын Хууль, эрх зүйн газрын Байнгын хорооны асуудал хариуцсан хэлтсийн Аюулгүй байдал, гадаад бодлогын байнгынхороо хариуцсан ахлах зөвлөх Ж.Чимгээ, референт Б.Гандиймаа, Хяналт шалгалт, үнэлгээний газрын Төсвийн хяналт, шинжилгээний хэлтсийн референт Д.Гэрэлт-Од нар байлцав.

Төсвийн төслийн талаар Сангийн сайд Б.Жавхлан, төсвийн төслийн талаарх аудитын дүгнэлтийг Монгол Улсын Ерөнхий аудитор Д.Занданбат нар танилцуулав.

Танилцуулгатай холбогдуулан Улсын Их Хурлын гишүүн Х.Баделхан, Б.Баттөмөр, Ц.Сэргэлэн, Б.Энх-Амгалан нарын тавьсан асуултад Сангийн сайд Б.Жавхлан, Батлан хамгаалахын дэд сайд Б.Баярмагнай, Гадаад харилцааны сайд Б.Батцэцэг, Онцгой байдлын ерөнхий газрын дарга Г.Ариунбуян, Үндэсний аудитын газрын Санхүү-нийцлийн аудитын газрын захирал, тэргүүлэх аудитор Ц.Наранчимэг нар хариулж, тайлбар хийв.

Улсын Их Хурлын гишүүн Б.Баттөмөр үг хэлэв.

Байнгын хорооноос гарах санал, дүгнэлтийг Улсын Их Хурлын гишүүн Х.Баделхан Төсвийн байнгын хорооны хуралдаанд танилцуулахаар тогтов.

*Уг асуудлыг 12 цаг 36 минутад хэлэлцэж дуусав.*

Байнгын хорооны хуралдаанаар 1 асуудал хэлэлцэв.

Хуралдаан 1 цаг 07 минут үргэлжилж, 19 гишүүнээс 10 гишүүн хүрэлцэн ирж, 52.6 хувийн ирцтэйгээр 12 цаг 36 минутад өндөрлөв.

**Тэмдэглэлтэй танилцсан:**

АЮУЛГҮЙ БАЙДАЛ, ГАДААД БОДЛОГЫН

БАЙНГЫН ХОРООНЫ ДАРГА Б.ЭНХ-АМГАЛАН

**Тэмдэглэл хөтөлсөн:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ

ШИНЖЭЭЧ Д.ОТГОНДЭЛГЭР

**МОНГОЛ УЛСЫН ИХ ХУРЛЫН 2022 ОНЫ НАМРЫН ЭЭЛЖИТ ЧУУЛГАНЫ**

**АЮУЛГҮЙ БАЙДАЛ, ГАДААД БОДЛОГЫН БАЙНГЫН ХОРООНЫ**

**10 ДУГААР САРЫН 25-НЫ ӨДӨР / МЯГМАР ГАРАГ/-ИЙН**

**ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**Б.Энх-Амгалан:** Ажлын алба гишүүдээ дуудъя. Адьшаа гишүүн Байнгын хорооныхоо хуралд ирье. Алтанхуяг гишүүн ирсэн байна. Анужин гишүүн ирсэн байна. Аюурсайхан гишүүн ирцдээ орсон байна. Бат-Амгалан гишүүн рүү яриадахаарай. Баттөмөр гишүүн ирсэн байна. Баделхан гишүүн ирсэн байна. Сүхбаатарын Батболд гишүүн өвчтэй. Б.Бат-Эрдэнэ гишүүн ирсэн байна. Д.Бат-Эрдэнэ гишүүн рүү ярья. Булгантуяа гишүүн гадаад томилолттой байгаа юм байна. Д.Ганбат гишүүн гадаад томилолттой байгаа юм байна. Дэлгэрсайхан гишүүн чөлөөтэй байгаа юм байна. Доржханд гишүүн рүү ярья. Байнгын хорооны хуралд ирье гэж. Наранбаатар гишүүн ирцдээ орсон байна. Сэргэлэн гишүүн орсон байна. Цогтбаатар гишүүн, яриарай. Нямаагийн Энхболд гишүүн ирцдээ орсон байна. Ингээд өнөөдрийн Байнгын хорооны хуралдааны ирц 52.6 хувьтай байгаа учраас Байнгын хорооны хуралдааныг нээснийг мэдэгдье.

Өнөөдрийн Байнгын хорооны хуралдаанаар хэлэлцэх асуудлыг та бүхэнд танилцуулъя. Монгол Улсын 2023 оны төсвийн тухай, Нийгмийн даатгалын сангийн 2023 оны төсвийн тухай, Эрүүл мэндийн даатгалын сангийн 2023 оны төсвийн тухай хуулийн төслүүд, Засгийн газар 2022 оны 9 сарын 29-ний өдөр өргөн мэдүүлсэн 2 дахь хэлэлцүүлэг. Санал, дүгнэлтээ Төсвийн байнгын хороонд хүргүүлнэ. Энэ асуудлыг хэлэлцэхээр байна.

Хэлэлцэх асуудлын талаар өөр саналтай гишүүн байна уу? Алга байна. Хэлэлцэх асуудалдаа оръё.

**Нэг.Монгол Улсын 2023 оны төсвийн тухай, Нийгмийн даатгалын сангийн 2023 оны төсвийн тухай, Эрүүл мэндийн даатгалын сангийн 2023 оны төсвийн тухай хуулийн төслүүд 2 дахь хэлэлцүүлэг явагдана.**

Ажлын хэсгийг танилцуулъя. Болдын Жавхлан Сангийн сайд. Жавхлан сайдыг уриарай. Санжаагийн Мөнгөнчимэг Сангийн дэд сайд, Жигжидийн Ганбат Сангийн яамны Төрийн нарийн бичгийн дарга, Мижиддоржийн Санжаадорж Сангийн яамны Төсвийн бодлого, төлөвлөлтийн газрын дарга, Бямбарагчаагийн Тэлмүүн Сангийн яамны Татварын бодлогын газрын дарга, Батсүхийн Сүх-Очир Сангийн яамны Бодлогын газрын дарга, Сангийн яамныхныг дуудаарай.

Чойгүнсэнгийн Чимэдсүрэн Сангийн яамны Хөгжлийн санхүүжилт, хөрөнгө оруулалтын газрын дарга, Зоригтбаатарын Энхболд Сангийн яамны Хууль, эрх зүйн газрын дарга, Ганболдын Золбоо Сангийн яамны Санхүү, төсвийн судалгааны газрын дарга, Байгальмаагийн Одонтуяа Сангийн яамны Өрийн удирдлагын хэлтсийн дарга, Жамъяншаравын Дэлгэржаргал Сангийн яамны Төсвийн хөрөнгө оруулалтын хэлтсийн дарга, Батхишигийн Мөнх-Эрдэнэ Эдийн засгийн хөгжлийн яамны Хөгжлийн газар, шинэтгэлийн хэлтсийн дарга байна уу? Урагшаа суугаарай. Галбадрахын Гантулга Сангийн яамны Төсвийн орлогын хэлтсийн мэргэжилтэн, Энхтөрийн Батмөнх Сангийн яамны Төсвийн нэгтгэлийн хэлтсийн мэргэжилтэн, Пүрэвдоржийн Бат-Эрдэнэ Сангийн яамны Төсвийн зарлагын хэлтсийн мэргэжилтэн, Дангаасүрэнгийн Отгонжаргал Сангийн яамны Төсвийн зарлагын хэлтсийн ахлах шинжээч, Намдагийн Оюун-Эрдэнэ Сангийн яамны Төсвийн зарлагын хэлтсийн ахлах мэргэжилтэн. Сангийн яамны хүмүүсийг оруулаарай.

Хоёрдугаарт, Үндэсний аудитын газрын дарга Монгол Улсын Ерөнхий аудитор Д.Занданбат, Цэенгийн Энхжавхлан Үндэсний аудитын газрын Аудитын нэгдсэн удирдлага, зохицуулалтын газрын захирал, Тэргүүлэх аудитор. 1 номерын микрофон дээр сууж байна тээ? Цэвэгжавын Наранчимэг Үндэсний аудитын газрын Санхүү-нийцлийн аудитын газрын захирал, Тэргүүлэх аудитор, Батлан хамгаалах яам Батсүхийн Баярмагнай Батлан хамгаалахын дэд сайд, Төрийн нарийн чинь байхгүй байгаа юм уу? Доржготовын Ганбат Сангийн яамны Санхүү, хөрөнгө оруулалтын хэлтсийн дарга, хурандаа, Зэвсэгт хүчин Жанжин штаб Сүнрэвийн Ганбямба Зэвсэгт хүчин Жанжин штабын нэгдүгээр орлогч дарга, Бригадын генерал, Балжиннямын Бүрэнтөгс Зэвсэгт хүчин Жанжин штабын Санхүүгийн хэлтсийн дарга, хурандаа, Гадаад харилцааны яам Батмөнхийн Батцэцэг Гадаад харилцааны сайд, Засгийн газрын гишүүн, Сэсээрийн Золжаргал Гадаад харилцааны яамны Төрийн захиргааны удирдлагын газрын дарга, захирал, Чүлтэмийн Ганбат Гадаад харилцааны яамны Санхүү, эдийн засгийн хэлтсийн дарга, Онцгой байдлын ерөнхий газар Гомбожавын Ариунбуян Онцгой байдлын ерөнхий газрын дарга, хошууч генерал, Ядмаагийн Гантөмөр Онцгой байдлын ерөнхий газрын Санхүү, ар талын газрын дарга, хурандаа, Мягмаржавын Хаш-Эрдэнэ мөн газрын санхүү, хөрөнгө оруулалтын хэлтсийн дарга, дэд хурандаа, Цөмийн энергийн комисс. Цөмийн энергийн комиссоос хүн байна уу? Гунаажавын Манлайжав Цөмийн энергийн комиссын нарийн бичгийн дарга бөгөөд ажлын албаны дарга.

Ажлын албаныхан энэ хүмүүсийг дуудаарай. Дарга нар нь өөрсдөө байхгүй байж байгаад энэ хэлэлцүүлэг дээрээс юм нь хоцорвол өөрсдийнх нь асуудал шүү. Балдоржийн Баатарцогт Цөмийн энергийн комиссын ажлын албаны дарга, Тамгын газрын дарга. Ийм бүрэлдэхүүнтэй ажлын хэсэг оролцож байна. Дутуу хүмүүс байна уу? Сангийн яам? Сангийн яамныхаа хүмүүсийг оруулъя.

Улсын Их Хурлын гишүүн, Засгийн газрын гишүүн, Сангийн сайд Болдын Жавхлан. Жавхлан сайдыг урья. Монгол улсын Ерөнхий аудиторын орлогч Ядамсүрэнгийн Сарансүх байна уу? Дарга нь өөрөө хийх юм уу тээ? Тэгвэл танилцуулгыг Монгол Улсын Ерөнхий аудитор Занданбат дарга хийх юм байна тээ? Тэгж ойлгох уу?

Сангийн яамныхан Үйлдвэржилтийн байнгын хороон дээр бас төсвийн асуудлаар танилцуулга хийгээд дуусаж байгаа юм байна. Орж ирэхээр нь танилцуулга хийлгэе. Байнгын хорооны ажлын албаныхан хэлээдхээрэй за.

Жавхлан сайд наашаа суучих. Тийм. Харин тийм байна. Аюулгүй байдал, гадаад бодлогын байнгын хорооны эрхлэх асуудлын хүрээнд хамаарах байгууллагуудын төсвийн төслийн танилцуулгыг Улсын Их Хурлын гишүүн, Засгийн газрын гишүүн, Сангийн сайд Болдын Жавхлан танилцуулна. Жавхлан сайдын микрофоныг өгье. Байнгын хорооны хуралдаанууд давхцаад байгаа учраас бас хурал жаахан хойшлоод байна шүү. Жавхлан сайдын микрофоныг өгье.

**Б.Жавхлан:** Байнгын хорооны дарга гишүүдээ уучлаарай. Сая өмнөх Үйлдвэрчний байнгын хороон дээрээс яг асуулт хариулж дуусаад л шууд гүйж орж ирлээ.

Байнгын хорооны дарга, эрхэм гишүүдээ,

Монгол Улсын Засгийн газраас Монгол Улсын 2023 оны төсвийн тухай, Нийгмийн даатгалын сангийн 23 оны төсвийн тухай, Эрүүл мэндийн даатгалын сангийн 23 оны төсвийн тухай хуулийн төслийг 22 оны 9 дүгээр сарын 29-ний өдөр Улсын Их Хуралд өргөн мэдүүлсэн.

Олон улсын байгууллагууд дэлхийн эдийн засгийн хямралт нөхцөл байдал 24 он хүртэл үргэлжилнэ хэмээн төсөөлж байгаа энэ үед Засгийн газраас төлбөрийн тэнцлийн алдагдлыг бууруулах, гадаад валютын нөөцийг хамгаалахад чиглэсэн мөнгөний хатуу бодлого болон төсвийн хэмнэлтийн бодлогыг хэрэгжүүлэхийг зорьж байна.

Иймд Засгийн газрын ирэх 23 оны төсвийн бодлогыг төрийн хэмнэлтийг хэрэгжүүлэх Шинэ сэргэлтийн бодлогыг дэмжих, импортын дарамтыг сааруулах, нөөцийн оновчтой хуваарилалтаар дамжуулан макро эдийн засгийг тогтворжуулахад чиглэсэн дараах зорилтуудад чиглүүлж байна. Үүнд:

1.Төрийн хэмнэлтийн тухай хууль тогтоомжийг хэрэгжүүлэх, эрүүл мэнд, боловсролын салбарт эхлүүлсэн төрийн үйлчилгээний чанар, гүйцэтгэл, хүрэх үр дүнд чиглэсэн төсвийн санхүүжилтийн тогтолцооны шинэчлэлийг эрчимжүүлж, уг шинэчлэлийг бусад салбарт нэвтрүүлэх, төрийн албаны цалин хөлсний тогтолцоог бүтээмжтэй нь уялдуулж шинэчлэх.

3.Төрийн удирдлагын стратегийг оновчтой хэрэгжүүлэх

4.Халамжаас хөдөлмөрт шилжих бодлогын хүрээнд нийгмийн хамгааллын зорилтот бүлгүүдэд чиглүүлнэ.

5.Хот, хөдөөгийн хөгжлийн тэнцвэрт байдлыг хангаж, төвлөрлийг сааруулах, авто замын түгжрэлийг бууруулах, орон нутагт хөрөнгө оруулалт, ажлын байр, бизнес эрхлэлтийн таатай орчныг бүрдүүлэхэд чиглэсэн татварын бодлого хэрэгжүүлэх зэрэг болно.

Шинэ сэргэлтийн бодлогыг дэмжих дээрх төслийн төсвийн бодлого хэрэгжсэний үр дүнд эдийн засгийн өсөлт 5 хувьд хүрч, инфляцыг жилийн эцэс гэхэд 10 хувиас ихгүй түвшинд барьж, Монгол Улсын 2023 оны нэгдсэн төсвийн нийт орлого 19.6 их наяд төгрөг, нэгдсэн төсвийн нийт зарлага 20.5 их наяд төгрөг, төсвийн тэнцвэржүүлсэн алдагдал 1.5 их наяд төгрөг буюу дотоодын нийт бүтээгдэхүүнээ хасах 2.8 хувьтай байхаар тооцлоо.

Байнгын хорооны дарга, эрхэм гишүүд ээ,

Монгол Улсын 2023 онд Төсвийн тухай, Нийгмийн даатгалын сангийн 2023 оны төсвийн тухай, Эрүүл мэндийн даатгалын сангийн 2023 онд төсвийн тухай хуулийн төслийг хэлэлцэн шийдүүлж өгөхийг хүсье.

Анхаарал тавьсанд баярлалаа.

**Б.Энх-Амгалан:** Жавхлан сайдад баярлалаа. Одоо Аюулгүй байдал, гадаад бодлогын байнгын хорооны эрхлэх судлалын хүрээнд хамаарах байгууллагуудын төсвийн төслийн талаарх аудитын дүгнэлтийг Монгол Улсын Ерөнхий аудитор Д.Занданбат танилцуулна. Занданбат даргын микрофоныг өгье. 1 номерын микрофон.

**Д.Занданбат:** Байнгын хорооны дарга, Улсын Их Хурлын эрхэм гишүүд ээ,

Төрийн аудитын байгууллага Төрийн аудитын тухай хуулийн 6 дугаар зүйлийн 6.3.2, Төсвийн тухай хуулийн 8 дугаар зүйлийн 8.4.7 дахь заалт, Монгол Улсын Их Хурлын хяналт шалгалтын тухай хуулийн 22 дугаар зүйлийн 22.3 дахь хэсгийн дагуу Монгол Улсын 2023 оны нэгдсэн төсвийн төсөлд аудит хийж, дүгнэлт гаргасныг та бүхэнд тоймлон танилцуулъя.

Аудитыг гүйцэтгэхдээ холбогдох хууль тогтоомж, төрийн аудитын стандарт MNS 6817:2020-ыг баримталсан бөгөөд 2023 оны төсвийн төслийг Монгол Улсын хөгжлийн болон үндэсний аюулгүй байдлын бодлогод нийцүүлэх, төсвийн сахилга, хариуцлагыг дээшлүүлэхтэй холбоотой 3 асуудлыг Улсын Их Хуралд толилуулж, мөн төсвийн орлого нэмэгдүүлэх, зарлагыг бууруулах, төсвийн санхүүжилтийн үр ашгийг дээшлүүлэх талаар Засгийн газарт 6 зөвлөмж хүргүүлэв.

Тус байнгын хороонд харьяалагдах төсвийн ерөнхийлөн захирагчдын 2023 оны урсгал зардлын төсвийн төсөлд дараах байдалтай байна.

1.Монгол Улсын Үндэсний аюулгүй байдлын зөвлөлийн Нарийн бичгийн дарга 2023 оны урсгал зардлын төсвийн төсөв 15 тэрбум 104.3 сая төгрөг, Батлан хамгаалахын сайд 298 тэрбум 646.1 сая төгрөг, Гадаад харилцааны сайд 154 тэрбум 825.2 сая төгрөг байна.

Үндэсний аудитын газар нь аудитын явцад цуглуулсан нотлох зүйлс, аудитын дүнд үндэслэн гаргасан дүгнэлтээс тус Байнгын хорооны эрхлэх асуудлын хүрээнд хамаарах эсэхийг танилцуулж байна.

Дүгнэлт 1.

Монгол Улсын 2023 оныТөсвийн хүрээний мэдэгдэл 2024-2025 оны төсвийн төсөөлөлд өөрчлөлт оруулах тухай хуулийн төсөлд нэгдсэн төсвийн тэнцвэржүүлсэн орлого 18 их наяд 921.9 тэрбум төгрөг буюу дотоодын нийт бүтээгдэхүүний 34.7 хувь, нийт зарлага 20 их наяд 475.3 тэрбум төгрөг буюу дотоодын нийт бүтээгдэхүүний 37.6 хувь, тэнцвэржүүлсэн тэнцэлд 1 их наяд 553.4 тэрбум төгрөг буюу дотоодын нийт бүтээгдэхүүний 2.8 хувьтай тэнцэж байгаа нь төсвийн тусгай шаардлагыг хангаж байна.

Дүгнэлт 2.

Төсвийн төсөлд Шинэ сэргэлтийн бодлогод тусгасан тодорхой зорилт, үйл ажиллагаанд санхүүжилт тусгасан хэдий ч төсвийн ерөнхийлөн захирагч нарын хэрэгжүүлэх хөтөлбөр, хөтөлбөрийн хүрэх үр дүнгийн үзүүлэлтийг хөгжлийн бодлогын баримт бичигт нийцүүлээгүй, үндэсний аюулгүй байдлын бодлогод нийцсэн эсэхийг үнэлэх боломж хязгаарлагдмал байна.

Дүгнэлт 3.

Монгол Улсын 2022 оны нэгдсэн төсвийн төсөлд дүгнэлт гаргах, аудитаар өгсөн зарим зөвлөмжийн хэрэгжилт хангалтгүй, зөрчил дутагдал давтагдсан хэвээр байгаа бөгөөд нааштай үр дүн гараагүй байгаа нь өмнөх дүгнэлтийн ач холбогдол, үр нөлөөг бууруулж, төсвийн сахилга, хариуцлага шат шатандаа алдагдаж байгааг харуулж байна. Тухайлбал, өмнөх аудитаар өгсөн төсвийн хүрээний мэдэгдлийг өөрчлөхгүй байх буюу хүчин төгөлдөр үйлчилж буй төсвийн хүрээний мэдэгдэлд нийцүүлэн жилийн төсвийн төслийг боловсруулах, төсвийн төлөвлөлттэй холбоотой программ хангамжуудыг хөгжүүлэх, уялдааг хангах замаар төсвийг төлөвлөх, шат шатанд нь өргөн мэдүүлэх, нэгтгэх, дүн шинжилгээ хийх үйл явцыг цахим хэлбэрт шилжүүлэх ажлыг төлөвлөн хэрэгжүүлж, үр дүнг тайлагнах зөвлөмжийн хэрэгжилт хангалтгүй байна.

Аудитын дүн, дүгнэлтэд үндэслэн тус Байнгын хороонд хамаарал бүхий төсвийн төсөл, үндэсний аюулгүй байдлын бодлогод нийцсэн эсэхийг хэрхэн үнэлж, дүгнэх эрх зүйн зохицуулалт, аргачлал, шалгуур үзүүлэлтийг холбогдох хууль тогтоомж, Үндэсний аюулгүй байдлын үзэл баримтлалд нэмэлтээр тусгах асуудлыг Монгол Улсын Их Хурлын анхааралд толилуулсан болно.

Аудитын явцад Улсын Их Хурлын Аюулгүй байдал, гадаад бодлогын байнгын хорооны эрхлэх асуудалтай холбоотой улсын төсөв боловсруулахдаа үндэсний аюулгүй байдлын бодлогыг хэрэгжүүлэх чиг үүрэг бүхий байгууллагуудын санал, зөвлөмжийг авч тусгах зөвлөмжийг Монгол Улсын Засгийн газарт зөвлөмж болгож хүргүүлсэн.

Улсын Их Хурлын эрхэм гишүүд ээ,

Монгол Улсын 2023 оны нэгдсэн төсвийн төслийн талаарх аудитын дүгнэлтийг танилцууллаа.

Анхаарлаа хандуулсанд баярлалаа.

**Б.Энх-Амгалан:** Занданбат даргад баярлалаа.

Хуулийн төсөлтэй холбогдуулан асуулт асуух гишүүд нэрээ өгнө үү. Баделхан гишүүн, Баттөмөр гишүүн, дараа нь би асууя. Тэгээд асуулт тасаллаа. Баделхан гишүүний микрофоныг өгье.

**Х.Баделхан:** Баярлалаа. Би энэ Батлан хамгаалах яамны чиглэлээр юм асуух гэсэн л дээ. Бид нар өчигдөр бас мэдээлэл сонссон. Батлан хамгаалах яам бол нийт хөрөнгө оруулалтын чиглэлээр хэрэгжих арга хэмжээ бол нийтдээ 6 төсөл дээр бол 11.8 тэрбум төгрөг төлөвлөсөн юм байна л даа.

Гэхдээ Батлан хамгаалах яамны тэр Зэвсэгт хүчний жанжин штабт шаардлагатай техник хэрэгслүүд бол их дутагдалтай байдаг юм байна ер нь. Энэ дээр ирэх жил ер нь ямар арга хэмжээ төлөвлөгдөх үү? Энэ жилийн жилд бол энэ дээр бас анхаарахгүй бол бас нэлээн хоцрогдолтой явж байгаа тал байдаг юм байна л даа.

Ер нь энэ асуудал дээр яаж анхаардаг юм бол? Урьд өмнөх жилүүдэд ер нь хэр хэмжээний зардал төлөвлөгдөж байсан, ямар журам, горимтой байдаг юм бэ? Цаашдаа яаж анхаарах вэ? Зөвхөн жил болгон, бас ер нь энэ улсын төсвийн ашиг орлогоо бодоод бага хэмжээгээр тавиад байх юм бол Батлах хамгаалах яамны тэр зориулалтын дагуу ашиглах техник хэрэгсэл бол ер нь жил болгон улсын төсөв, төлөвлөгөөнд орохгүй хоцроод байдаг юм байна л даа. Энэ тал дээр ер нь ямар бодлого байна? Цаашид яаж анхаарах вэ гэсэн асуулт байна. Ер нь онцгой анхаарахгүй бол болохгүй юм байна гэж. Баярлалаа.

**Б.Энх-Амгалан:** Хариулъя. Батлан хамгаалах яам хариулах уу тээ? Баярмагнай сайд хариулъя. 2 дугаар микрофоныг өгье. Сэргэлэн гишүүний микроныг өгчхөөрэй бас. Дараа нь асуулт асуухаар орж байг.

**Б.Баярмагнай:** Эрхэм гишүүдийн энэ өдрийн амрыг ирье.

Тэгэхлээр батлан хамгаалах салбарын жил болгоны төсөв бол сүүлийн үед, сүүлийн 2 жил үндсэндэээнэ цар тахлын нөхцөл байдал, эдийн засгийн хүндрэлтэй байдлаас шалтгаалаад зөвхөн урсгал болон тогтмол зардлуудыг л тусгаж явж байгаа. Зэвсэг, техник хэрэгслийг шинэчлэх чиглэл дээр бол сүүлийн олон жил шинэчлэл хийгдээгүй. Манай нийт зэвсэг, техникийн ихэнх хувь бол хуучирсан, он удсан ийм байдалтай байгаа. Зүгээр яах вэ, бид Нэгдсэн Үндэстний Байгууллага энхийг сахиулах үйл ажиллагаанд Монгол Улс үүрэг гүйцэтгэж байгаа. Энэ хүрээндээ бас тодорхой хэмжээгээр дотоод нөөц, бололцоогоо ашиглан багахан хэмжээний бол зэвсэг, техник хэрэгслүүдийг шинэчлэх ажил бол хийгддэг.

Ерөнхий том зургаараа бол манай батлан хамгаалах салбарт бол сүүлийн үндсэндээ 30-аад жил бол маш бага хэмжээний их хөрөнгө оруулалт хийгдсэн гэж бол бид дүгнэж байгаа. Жил болгон энэ хөрөнгө оруулалтын саналуудаа өгдөг. Гэхдээ яах вэ, бид зүгээр хараад суухгүй, дотоод нөөцөөрөө шинэчлээд л явж байгаа. Хамаагүй тоо баримт бас хэлж болохгүй байгаа учраас ерөнхийдөө бол бага багаар дотоод бололцоогоо ашиглаад шинэчилж байгаа.

Энэ жилийн хувьд бол төсөв, санхүүгийн хүндрэлтэй байдлаас шалтгаалаад үндсэндээ манайд урсгал зардал бас нэлээдгүй танагдсан. Тэр дундаа энэ хоол хүнс, шатахуун гэх мэт зүйлүүд бол нэлээдгүй танагдсанаас болоод бид бас зэвсэгт хүчний бэлэн байдалд сөргөөр нөлөөлөх тийм нөхцөл үүсэж болзошгүй гэсэн ийм дүгнэлттэй 23 онд бол орохоор байгаа өнөөдрийн төсвийн.

Тэгэхлээр энэ талаар дэлгэрэнгүй мэдээллийг бол гишүүдэд бол цаасаар бас хүргүүлэхэд бэлэн байна. Бас мэдээлэл өчигдөр авсан гэж ойлгосон.

**Б.Энх-Амгалан:** Баярлалаа. Баттөмөр гишүүн асуулт асууя.

**Б.Баттөмөр:** Яах вэ, жилд ингээд жоохон юм амсуулаад л тэгээд л төсөв батлаад л дуусдаг л даа. Шаардлагатай санхүүжилтүүдийг бол хийж чадахгүй байгаа энэ төсөвтэй холбоотой. Энэ жилийн энэ төсвийн 1 онцлог бол юу гэхээр олж байгаа орлогоо би бол ойлгохдоо Улсын Их Хурлын дарга чуулган дээр нь хэлсэн шүү дээ. Олж байгаа орлогыг тухайн салбарт нь үлдээе гэж.

Тэгэхээр энэ манай батлан хамгаалах салбарт бол их боломж байгаа. Байж байгаа материаллаг баазыг ашиглах, дээрээсээ тодорхой цэргийн албан хаагчдыг энхийн бүтээн байгуулалтад оролцуулах, орлогыг нь үлдээх, тэр орлогоороо тухайн салбарын ажиллагсдын нийгмийн асуудлыг шийдэх, тулгамдсан санхүүжилтийг шийдэх гээд ийм зүйлийг хийнэ гэж ингэж хэлсэн байгаа. Энэ бол энэ төсөвт орж хэрэгжинэ гэж бодож байгаа. Батлан хамгаалах салбарын хувьд бол тийм байна.

Гадаад харилцааны хувьд бол энэ гадаадад ажиллаж байгаа хүмүүсийнхээ амьдрал ахуйг бид жоохон харж үзэхгүй бол үнэхээр хүнд амьдардаг юм байна лээ шүү нөхдүүд ээ. Би ноднин бас хэлсэн. Яах вэ дээ, тийм хоолны мөнгийг л өгдөг юм байна лээ. Өөр юм байхгүй. Тэр чинь хүн сурах хэрэгтэй, боловсрох хэрэгтэй, ажиллаж, амьдрах хэрэгтэй шүү дээ. Тэгэхэд ийм л байдалтай л яваад байгаа юм. Өгөх гэхлээр зэрэг нөгөө бас юм нь байхгүй. Өгдөг юм нь байхгүй. Ийм л байдалтай л байгаад байгаа юм л даа. Гадаад харилцааны салбарт өөрсдийнхөө тэр нөөц бололцоог ашиглах, орлого олох боломж юу байдаг юм? Тэрийгээ тооцож үзнэ биз.

Цөмийн энергийн салбарт бол бас боломжууд байгаа. Тэр 2030 онд сансарт ниснэ, хиймэл дагуул хөөргөнө гэж тийм юм оруулж ирсэн. 30 хувь хүртэл бол тийм боломж байхгүй. Ер нь бол сансар судлалын асуудал бол маш чухал. Ялангуяа цөмийн энергийн эрчим хүчийг ашиглах асуудал бол Монголын эдийн засагт онцгой ач холбогдолтой. 1 сая тонн нүүрсийг шатааж гаргадаг эрчим хүчийг 1 килограмм ураны баяжмалаар гаргах ийм боломж бол байгаа шүү дээ. Энэ дээрээ ямар судалгаанууд хийгдэж байгаа юм? Бас ажиллана биз дээ.

Өнөөдөр миний хэлэх гээд байгаа энэ гол асуудал бол юу вэ гэхээр энэ Монгол Улсын үндэсний аюулгүй байдал гэдэг асуудал байдаг л даа. Хүн ярьдаггүй, хэлдэггүй. Нууц асуудал юм болов уу гэхээр зэрэг нууц гээд д яригдаад байгаа юм байдаггүй. Энэ үндэсний аюулгүй байдал алдагдаж байгаа. Энийг энэ төсвөөрөө яаж Жавхлан сайдаа төсвөөрөө та нар ямар бодлого барьж байна? Ялангуяа энэ гадаад өр? Гадаад өр дотроо Засгийн газар өр. Засгийн газрын бус өр Монгол улсаас гарна.Энэ миний ойлгож байгаагаар бол 2023 онд 3 ч төлбөр төлөгдөх байх. Энэ дээр бол их том эрсдэлүүд байна гэж би ингэж хараад байгаа юм. Яах вэ дээ, тэр Хөгжлийн банкнаас мөнгө төлүүлээд тэр Самуурай энэ тэрийг төлчихнө гээд бид өөдрөг л бодож байгаа. Төлөгдөхгүй байх магадлалууд бол бас байгаа. Гадаад өрийн асуудал байгаа юм. Энэ төлбөрийн тэнцэлтэй холбоотой урсгал дансны алдагдал, төлбөрийн тэнцэл. Санхүүгийн данс бол мөнгөтэй байгаад байдаг. Ашигтай гараад байдаг. Гэтэл нөгөө данснууд нь, үзүүлэлтүүд нь байдаггүй. Энэ тэрийг яаж бодож байгаа вэ гэсэн дараагийн асуудал байгаа.

Энэ нийгмийн хамгааллын сайд алга байна. Энэ Монгол Улсаас энэ дүрвэж байгаа энэ дүрвэлтийг яаж зогсоох юм бэ? Эхний 3 дугаар улиралд гэхэд л 220, 30-аад хүн гадаадад боолын хөдөлмөр хийх гээд гадаад яваад явж байна шүү дээ. Японд очоод хүн асарч байна, Солонгост…/минут дуусав./

**Б.Энх-Амгалан:** 1 минут Баттөмөр гишүүнд нэмж өгье.

**Б.Баттөмөр:** Энэ Монголчуудаа Монголдоо үлдээх чиглэлд ер нь юу хийж байна? Юу? Ямар бодлогууд баригдаж байна? Бид чинь Шинэ сэргэлтийн бодлого гээд л боомт яриад л давхиад байдаг. Хүмүүсийн амьдрал дээшлэхгүй байна шүү дээ. Хүмүүсийн бодит орлого нь нэмэгдэхгүй байна. 2023 онд энэ хүмүүсийнхээ амьдралыг дээшлүүлэх, энэ гадагшаа дүрвэж байгаа энэ дүрвэлтийг зогсоох чиглэлд энэ манай яамнуудын Засгийн газраас юу хийх гэж байна? Хамгийн муу менежменттэй, хамгийн муу удирдлагатай, хамгийн муу эдийн засагтай улсаас энэ дүрвэж байх шүү дээ. Монгол, Филиппин гээд. Одоо сая энэ статистикийн эхний 9 сарын статистик гараад дотор бүр өвдөж байна л даа. Гуравхан сарын хугацаанд л 200 хэдэн хүн л дүрвээд гараад явчихсан байна.

Тэгээд эдийн засгийн аюулгүй байдлыг энэ хамгаалах чиглэлд энэ 2023 онд юу хийгдэж байна? Ямар асуултууд тусгагд…/минут дуусав./

**Б.Энх-Амгалан:** Жавхлан сайд хариулъя.

**Б.Жавхлан:** Баттөмөр гишүүнийн асуултуудад хариулъя. Тэр төсвийн байгууллагууд, яамнууд өөрийн давсан орлогоороо тодорхой санхүүжилтүүд хийж байх ийм зарчим бол яригдсан. Тэгэхээр энэ дээр бас тэгэхдээ учиртай хандахгүй бол болохгүй. Учиргүй хувийн хэвшилтэй өрсөлдөөд байж болохгүй. Гагцхүү харин хувийн хэвшил хүрч чадахгүй байгаа, очиж ажиллахгүй байгаа. Гэхдээ зайлшгүй, шаардлагатай байгаа тийм ажлууд дээр тухайлбал, сая энэ жил Дархан Улаанбаатарын зам дээр яг ийм явдал боллоо. Хавар ажил нь эхэлсэн. Гэнэт зогсчихсон. Юу вэ гэхээр тэнд нөгөө үндсэн гүйцэтгэгчтэй нь давхар гэрээлсэн туслангууд нь байхгүй болчихсон. Хаяад явчихсан.

Ингээд Батлан хамгаалах яам Жанжин штабын дээр нь орж онцгой үүрэг гүйцэтгэсэн. Тийм тулдаа Дархан Улаанбаатарын зам маань өнөө, маргаашгүй хөдөлгөөнөө нээх түвшинд ирчихлээ. Тэрнийхээ мэдээж ажлын хөлсөнд үндсэн энэ гүйцэтгэгч компаниудаас төлбөрөө авах ёстой. Тэр дээр нь харин харамсалтай нь удаад, саатаад яваад байгаа ийм зүйлүүд байгаа. Тэгэхээр гэх мэтээр үнэхээр шаардлагатай газар төрөөс ийм зохицуулалт хийгээд явах бас боломжууд бол байгаа. Тэгэхдээ энэ дээр бол нэлээн хязгаартай. Хувийн хэвшилтэй аль болох өрсөлдөөн үүсгэхгүйгээр зөв зохицоод явах бол бас ийм боломжууд байгаа гэдэг нь харагдаж байгаа юм. Төлбөрийн тэнцэл дээр бол үнэхээр энэ жилийн хувьд бид нэлээдгүй бас шок авч байна. Гадаад валютын нөөц хэдийгээр яг таны хэлсэнчлэн экспорт нэмэгдээд байгаа боловч яг урсгал дансан дээрээ бид нар алдагдалтай. Ингээд энэ маань хуримтлагдаад яваад байна. Энэ бол мэдээж ирэх жилийн улсын нийт гадаад өрөнд ч бас сөрөг нөлөөлнө, Засгийн газрын өрөнд ч бас сөрөг нөлөөлнө.

Гэхдээ бид боломжит бүх арга хэмжээг авч хэрэгжүүлж байна. Ямар ч байсан энэ жил биет хэмжээгээр экспорт бол тултал нэмэгдсэн. Тултал нэмэгдсэн. Жил хагасын хугацаанд бид урд хөрштэйгөө энэ КОВИД-ын үед хатуу, нарийн ийм эрүүл мэнд халдвар хамгааллын дэглэмд энэ экспортынхоо хэмжээг сайн нэмж чадлаа. Одоо яг гарч байгаа хурдаараа бол бид 19 оныхоо хэмжээнд очсон. Зарим саруудад сүүлийн саруудад бол 19 оны хэмжээнээс ч бас нэмэгдсэн байдалтай явж байгаа. Тийм учраас ирэх жил бол бидэнд экспортын биет хэмжээ, бараа бүтээгдэхүүний хувьд бол бас боломж бол байна. Импорт дээр их зөв зохицуулалт хийх хэрэгтэй.

Тийм ч учраас бид төсвийн хувьд, ялангуяа хөрөнгө оруулалт дээр бол нэлээн байж болох хэмжээнээс нэлээн хэмнэлттэй ингэж орж ирж байна. Энүүгээрээ өөрөөр хэлбэл, мөнгөний бодлоготой нэлээдгүй уялдах гэж бид ингэж хичээж, том бодлогоо ингэж оруулж ирж байгаа.

Ирэх жил бол үнэхээр 3 томоохон бонд байна. Засгийн газрын төлөх. Засгийн газрын болон Хөгжлийн банкны оролцоотой. Эдгээр бондууд дээр бол бид бас одооноос бэлтгэл ажлаа хангаад явж байна. Яаж зохицуулалт хийх вэ гэдэг нь бол маш тодорхой. Энэ жил бид нар 5 сард 3, 3-н жилээр төлөвлөөд явдаг гадаад өрийн стратеги маань өнгөрсөн 3 жилийнх нь дууссан. Дараагийн 3 жилийнхээ стратегийн Их Хурлаар батлуулаад энэ даалгаврынхаа хүрээнд л ажиллана.

Өөрөөр хэлбэл ойрын хугацаанд арилжааны бонд бол гаргахгүй. Зөвхөн өмнөх бондуудыг зохицуулалт хийх зорилготой ийм бондууд гарна. Урт хугацааны хөгжлийн санхүүжилтүүдийг зөвхөн хөгжлийн институцүүдээс Азийн хөгжлийн банк, Дэлхийн банк, Монгол Улсын валютын сан бусад бүс нутгийн хөгжлийн банкнуудаас авна гэдэг ийм Их Хурлаас чиглэл, даалгавар авчихсан. Яг энэ хүрээндээ л явна.

Тэгэхээр ирэх жилийн бондуудын хувьд бол бид дахин санхүүжилт хийхийг зорьж ажиллана. Засгийн газрын баталгаатай Хөгжлийн банкны “Самурай” бонд бол өөрөө банкны эх үүсвэрээрээ төлөгдөх учиртай. Ийм байгаа. Засгийн газрын хувьд 5 сард…/минут дуусав./

**Б.Энх-Амгалан:** Жавхлан сайдад 1 минут нэмээд өгчихье. Нэмээд хариулчих.

**Б.Жавхлан:** Засгийн газрын хувьд бол ирэх оны 5 сард төлөгдөх “Гэрэгэ” бондын 533 сая долларын үлдэгдэл дээр үлдэгдлийг дахин санхүүжилт хийхээр төлөвлөгөөт ажлын дагуу явж байгаа. Энэ жилийн хувьд 12 сард “Чингис” бондын үлдэгдэл, эцсийн үлдэгдэл 136 сая долларыг бид нар Засгийн газрынхаа төсөвлөсөн нөөц дээрээс энэ жилийн 22 онд Их Хурлаас баталж өгсөн төсөв дээрээс шууд төлөөд “Чингис” бондын өр энэ жил дуусахаар байгаа. Ийм төлөвлөлтүүдтэй ажиллаж байгаа.

**Б.Энх-Амгалан:** Жавхлан сайдад баярлалаа. Гадаад харилцаатай холбоотой, батлан хамгаалахтай холбоотой, Цөмийн энергийн комисстой холбоотой асуудлаар бол Баттөмөр гишүүн санал хэлчихсэн. Дотоод юмнууд дээрээ сайн анхаараарай гэж санал хэлсэн. Тийм учраас хариулт болсон гэж үзэж байна тээ? Сэргэлэн гишүүн асуулт асууя.

**Ц.Сэргэлэн:** Би Гадаад харилцааны сайдын эрхлэх асуудлын хүрээтэй холбоотой асуулт асууж, санал хэлье гэж бодож байна. Тэгэхлээр Батцэцэг сайдыг анх би сайдаар томилогдож байхад хэлсэн. Таны бүрэн эрхийн хугацаанд Монгол, Оросын хилийг хамтран шалгах ажил эхэлнэ. Та бүрэн эрхийнхээ хугацаанд энэ ажлыг эхлүүлээрэй. Энэ тал дээр анхаарлаа хандуулж ажиллаарай гэдгийг л ийм хүсэлт тавьсан хүн л дээ.

Тэгээд одоо энэ ажил эхлээд явж байна. Би танд баярлалаа гэж бас хэлэх гэсэн юм. Энэ бол манай Гадаад харилцааны яамны шугамаар ихээхэн хүчин чармайлт гаргасны үр дүн, Монгол Улсын Засгийн газрын бас томоохон бодлогын үйл ажиллагаа. Ач холбогдол нь юу вэ гэхлээр Монгол Улсын нутаг дэвсгэрийн бүрэн бүтэн байдал, улсын хил халдашгүй дархан байдлыг улам баталгаажуулж байгаа маш том ажил. Гэхдээ энэ ажил бол нүсэр ажил. Зүгээр 3 жилийн хугацаанд хийгээд дуусахгүй ажил. Өмнөх Монгол, Оросын хилийг шалгах ажил гэхэд л 1988-1992 он хүртэл явагдаж байсан ийм түүхтэй. Монгол, Орос 2 улсын хоорондын хилийн шугам гэхэд 3543 километр. Энэнээс 2863 нь хуурай газраар хиллэдэг, 680 километр нь усаар хэлж байгаа юм. Энэ хил дээр 1925 хилийн тэмдэг босгосон байдаг. Энэ хилийн тэмдгүүдийг энэ хамтарсан шалгалтын үед бүгдийг нь солих учиртай. Энэ бол хээрийн төхөөрөмжийн ажил гэж томьёолдог. Энэ ажлыг хийх хүч, хэрэгсэл бол ерөөсөө Монгол Улсын хил хамгаалалтын хүчир хэрэгсэл, дээрээс нь Геодези, зураг зүйн газрынхны хийх ажил.

Тэгэхлээр энд тавигдсан энэ өнөөдөр 2023 онд тавигдсан төсөв 10.9 тэрбум төгрөг тавигдсан байгаа юм. Энэнийх нь задаргаагаа та надад өгөөрэй гэж би нэгдүгээрт хүсэлт тавья. Энд хээрийн төхөөрөмжийн ажлуудад түлхүү мөнгө хөрөнгө тавьж байж энэ ажлыг хийхгүй бол яагаад ч болохгүй. Би яагаад тэр хилийн шугамын уртын тухай, хилийн тэмдгийн тухай статистик тоо хэлээд байна вэ гэхлээр энэ дээр чинь очиж энэ хилийн тэмдгийг газар орон дээр нь үзлэг, шалгалтыг эхэлж хийдэг.Дараа нь хийх ажлаа тодорхойлдог. Яаж солих вэ? Яаж хилийн тэмдгээ хүргэх вэ гэдгээс эхлээд.

Тэгэхлээр энэ бол маш нүсэр ажил байдаг. Би олж уншсанаар бол энэ жил хилийн тэмдгийг солихдоо байгалийн чулуугаар хийсэн хилийн тэмдгээр солино гэсэн байна лээ. Байгалийн чулуугаар хийсэн хилийн тэмдэг гэдэг бол Монгол, Хятадын хэл дээр байгаа хилийн тэмдэг шиг ийм чулуун хилийн тэмдгүүд. Маш хүнд. Хэдэн тонны даацтай.

Тэгэхлээр энийг энэ 680 километр усаар тээвэрлэхээс эхлээд намаг, ой тайга, оройд нь хүршгүй өндөр уулууд, энийг дандаа нисдэг тэргээр дээрээс нь босгодог. Тэр усан дундуур, намаг дундуур бол газар уснаа явагчаас өөр ямар ч юм явдаггүй. Ийм л газар.

Тэгэхлээр энэ хээрийн төхөөрөмжийн ажилдаа мөнгө, төгрөг хэр төлөвлөсөн юм бэ? Хамаг төсөв чинь ийшийгээ явна. Гол ажлыг чинь эд нар нугална. Энийг ойлгож та ажилдаа хандаарай гэж хэлье. Тэгээд энэ 10.9 тэрбумынхаа задаргааг надад өгөөч гэж хүсэж байна. Зүгээр бичгээр өгчихнө биз. Ажлын байдлаар. Одоо энэ дээр ярих юм бол их цаг авах учраас. Баярлалаа.

**Б.Энх-Амгалан:** Сэргэлэн гишүүний асууж байгаа асуултад Гадаад харилцааны сайд бичгээр өгчхөөрэй. Тэгэхдээ одоо энэ дээр бас тодруулах юм байвал тодруулаадах. 3 номерын микрофоныг өгөөдхөөч.

**Б.Батцэцэг:** Сэргэлэн гишүүндээ бас бидний ажлыг дэмжиж байгаад маш их талархаж байна. Анх хэлсэн таны саналуудыг ер нь ажлын хэсгийн хурлууд дээр бид нар бас ярилцаж байсан. Оросын Холбооны Улс Гадаад харилцааны яаман дээр тусгай үүрэг гүйцэтгэгч элчин сайдаар ахлуулж, Монгол Улсын гадаад харилцааны яаман дээр бас мөн тусгай үүрэг гүйцэтгэгч элчин сайдыг томилж, энэ ажлын хэсгийг байгуулсан.

Төсөвтэй холбоотой нарийн задаргаа мэдээллийг танд зохих журмынх нь дагуу бичгээр явуулъя. Чулуун тэмдэглэгээний тухайд ажлын хэсгийн хурал дээр бид бас дахин ярилцъя гэж хэлэх гэсэн юм.

**Б.Энх-Амгалан:** Баярлалаа. Би 2, 3 асуулт асуугаадахъя. Батлан хамгаалахын сайдаас. Та хэд маань энэ Цэргийн тусгай эмнэлэг буюу Цэргийн нэгдсэн эмнэлгийнхээ зардлыг, татаасыг 30 хувиар бууруулчихсан гээд байх юм. Энэ 30 хувиар буурчихаар наад эмнэлэг чинь ажиллах уу? Нөгөө эмнэлгийн чанар, хүртээмж энэ тэр гээд юм чинь алдагдахгүй юу? Эсвэл манай цэргүүд маань өвдөхөө байчихсан уу? Энийг хариулж өгөөч.

Хоёр дахь нь тэр Говь Алтай аймагт баригдах 314 дүгээр ангийн барилга энэ тэр ямар шатандаа явж байна? Шилжин байрлах ёстой нөгөө инженерийн рот, инженерийн анги. Энэ дээр хариулт өгөөдхөөч. Батлан хамгаалахын яамнаас ийм.

Хоёр дахь нь Гадаад харилцааны яам та бүхэн маань 6.3 тэрбум төгрөг л энэ ЮНЕСКО-гийн Монголын үндэсний комиссын дүрэмд өөрчлөлт орж байгаатай холбогдуулаад ажлын албаны орон тоо 11-ээр нэмэгдсэн гээд байдаг. Энэ маань тэгээд тэр нөгөө хил шалгах ажлын чинь хэдэн хувь байна? Олигтойхон шалгаж чадахаар байна уу, чадахааргүй байна уу? Эсвэл жил жилд суугаад явах юм уу? Энэ дээр хариулт өгөөч.

Гадаадад байдаг Элчин сайдын яамны байрнуудын засвар энэ тэр яг юу болж байна? Энэ дээр мөнгө тавьсан уу? Японых чинь нэлээн хүнд болчихсон. Бараг нурж унах гээд байгаа гээд ярьж байгаагүй бил үү? Бид нар Орос дээр нэлээн анхаарал тавьж байгаад Москвагийн Элчин сайдын яамыг засаад авсан. Одоо ингээд бусад газрууд нь бас, хэдэн ийм газар байна? Миний мэдэж байгаагаар бол Японд тийм байх ёстой гэж ингэж бодоод байна.

Онцгой байдлаас нэг юм асуугаадахъя. Та хэд маань энэ дээр урсгал зардлын шилжүүлэг гээд 901.7 сая төгрөг, тэтгэвэрт 30 хүн гарна гээд тавьчихсан байх юм. Ингэж бөөнөөр нь, олноор нь гарах тийм цаг хугацаа болчихсон юм уу? Эсвэл хувь тэнцүүлж гаргаад байгаа юм уу? Энийг нэг асуугаадахъя.

Хоёр дахь нь тендерийн хэмнэлт буюу төсөвт өртгийн 42.9 сая төгрөгөөр бууруулж тусгасан гээд байх юм. Тендерийг хэмнээд хаячихаар тэр төсөвт өртөг дээр чинь тэр ажлууд чинь чи явах уу? Одоо энэ чинь юмны үнэ өсөөд, тендерийн орж байгаа компаниуд чинь дахин төсвөө төсөвлөөд байхад та хэд маань 42.9 хувиар төсвийг нь хасаад зогсчхож болдог юм уу? Ийм 3 асуултад. Эхлээд Батлан хамгаалах яам, дараа нь Гадаад харилцааны яам, дараа нь Онцгой байдлын ерөнхий газар хариулаадхаач.

Төгсгөлд нэг юм. Энэ гадаад, дотоодод байж байгаа Элчин сайдын яамдыг очиж аудит хийнэ гээд 50 доллар, 60 еврогоор ийм аудитын дүгнэлт гаргадгаа ер нь больчихвол яадаг юм? Тэгж болох уу? Ингээд очоод тэр чинь зүгээр энэ цахимаар хийчхэж болдоггүй юм уу? Тэрийгээ шалгах гэж явж байгаа хүнийх нь зардал өөрөө өндөр. Очоод тэнд нь угаасаа тэд нар чинь олигтой том төсөв байхгүй. Дүгнэлт гаргахаараа хэдэн 50 евро, 60 еврогийн ийм зөрчил гарлаа гээд ийм юм хийгээд байх хэрэг байна уу? Энийг аудитынхан нэг харуулаадхаарай. Ингээд Батлан хамгаалахын яам. 2 номерын микрофоныг өгье.

**Б.Баярмагнай:** Энх-Амгалан гишүүний асуултад хариулъя. Тэр манай нэгдсэн эмнэлэг маань бол Эрүүл мэндийн даатгалаас үзүүлсэн үйлчилгээгээрээ санхүүжилтээ авдаг тийм хэлбэрт шилжсэн. Тэгэхлээр эрүүл мэндийн байгууллагын маань зөвхөн цэргийн алба хаагч нар болон нийт нийслэлийн иргэдэд нээлттэй үйлчилж байгаа. Үйлчилгээ сайжрах тусмаа орж ирэх санхүүжилт бол сайжирч байгаа гэсэн ийм мэдээлэлтэй байгаа. Тэгэхлээр ямар нэгэн байдлаар ирэх жилүүдэд бол нээх айхтар хүндрэх асуудал бол манай нэгдсэн эмнэлэг дээр бол байхгүй болно гэсэн ийм тооцоололтой ажиллаж байгаа.

Говь-Алтай аймгийн анги байгуулах шийдвэр гарсан. Энэ хүрээнд бид Говь-Алтай аймгийн удирдлагуудтай аймгийнхаа ойролцоо цэргийн анги байгуулах газраа бол баталгаажуулаад авчихсан. Удахгүй Улсын Их Хуралд оруулж тусгай хэрэгцээндээ авна. Харамсалтай нь ирэх жил бол бид энэ Говь-Алтайн ангид зориулж 9 тэрбум төгрөгийн хөрөнгө оруулалтаар байгуулах асуудал, хөрөнгө оруулалт тусгуулах гэж оролдсон боловч санхүүгийн хүндрэлтэй байдлаас шалтгаалаад ирэх жил бол хөрөнгө, мөнгө шийдвэрлээгүй. Өөрсдийнхөө нөөц бололцоогоор хашаа хороог нь татах ажил бол хийгдэж байгаа. Манай тэнд томилогдсон анги маань бол бүтээн байгуулалтын ажилд, төмөр замын бүтээн байгуулалтын ажилд бол одоо оролцоод Улаанбаатар хот болон Хангийн чиглэлд бол ажлаа, үүргээ гүйцэтгэж байгаа. Ийм хариулт өгье.

**Б.Энх-Амгалан:** Баярлалаа 3 номерын микрофон. Батцэцэг сайд хариулъя.

**Б.Батцэцэг:** Асуултад хариулъя. Нэгдүгээрт нь ЮНЕСКО дээр ЮНЕСКО бол төсөв нь угаасаа 172 сая төгрөг байсан юм. 22 сая төгрөгөөр нэмэгдүүлээд 195 сая төгрөгийн зардал энэ жилийн хувьд бол маш бага нэмж байгаа. ЮНЕСКО бас ажлын алба нь бас цөөхөн хүнтэй ч гэсэн маш их ажлыг амжуулдаг. Цаашдаа бас нэмэгдүүлэх, шат дараатай дараагийн жилүүдээс нэмэгдүүлэхээр бас саналаа өгсөн байгаа.

Хоёрдугаарт нь Монгол, Оросын хилийн комиссын тухай сая Сэргэлэн гишүүн бас тодорхой ярилаа. Энэ маш их ийм объёмтай ажил. Маш олон байгууллагууд оролцож байгаа. Энэ төсөв нь бол, энэ жилийн тавигдсан төсөв нь бол зөвхөн 23 онд хамаарах юм. Тэгэхээр цаашдаа энэ ажил бол 4-5 жил үргэлжилнэ. Жил болгон бас төсөв дээр тухайн жилийнх нь тооцоог бодоод, нэмээд явах юм. Манай яамны хувьд энэ жил бол урсгал зардлууд бол маш их нэмэгдсэн. Бид нар бас нарийвчилсан судалгаа хийгээд ялангуяа хилийн чанадад байгаа дипломат төлөөлөгчийн газрууд дээр нэмэгдэж байгаа зардлуудаа бол ханшийн зөрүүтэй хамт бас нэмж тооцож тусгасан байгаа.

Их засвар болон тоног төхөөрөмжийн зардлыг бол огт тусгаагүй. Энэ жилийн хувьд. Ялангуяа Японд Токиогийн хувьд бол нэлээн өндөр зардал гарах, бараг 3, 4 жил бид нар энийг жил болгон ярьж байгаа хэдий ч бас өөр гарц шийдлүүдийг хайж байгаа. Бас эдийн засгийн байдал хүнд байгаа учраас энэ байрыг буулгаж шинээр барих юм уу, зарж дахиж шинэ газар авах юм уу? Ийм бололцоо өнөөдөртөө байхгүй.

Тэгэхдээ одоо бид нар бас өөр хөрөнгө оруулалт, өөр боломж бололцоо юу байна гэдэг ийм 3-4 вариантын судалгааг бол хий хийсэн байгаа.

**Б.Энх-Амгалан:** Баярлалаа. 4 номерын микрофон. Ариунбуян генералын микрофоныг өгье.

**Г.Ариунбуян:** Онцгой байдлын байгууллагын хувьд бол сүүлийн жилүүдэд Цэргийн тэтгэвэр, тэтгэмжийн тухай хуулийн дагуу албан хаагчид маань тэтгэвэрт гаргах асуудлыг нэлээн тавьж байгаа. Энэ тооцоолол дээр бол ирэх онд өнгөрсөн жилтэй харьцуулбал 17 албан хаагчаар нэмж тэтгэвэрт гарах тоон судалгаа буюу нийт 900 гаруй сая төгрөгийн 1 удаагийн бүрэн тэтгэмж, тэтгэвэрт олгох хэмжээгээрээ тусгачихсан байгаа юм.

**Б.Энх-Амгалан:** 1 номер. Аудитынхан хариулаадахъя.

**Ц.Наранчимэг:** Байнгын хорооны даргын асуултад хариулъя. Үндэсний аудитын газар Наранчимэг байна. Төсвийн тухай хуулийн 8.9.1-д заасны дагуу дипломат төлөөлөгчийн газруудын санхүүгийн тайланд аудит хийдэг. Элчин сайдууд маань, консулууд маань бол Төсвийн тухай хуулиар төсвийн шууд захирагч байгаа. Тийм учраас бид очиж аудитыг хийхдээ зөвхөн санхүүгийн тайлангийн аудитыг биш санхүү-нийцэл, гүйцэтгэлийн аудитыг хослуулан хийдэг. Гадаад харилцааны сайдын нийт төсвийн 80 гаруй хувийг бол гадаад оронд суугаа дипломат төлөөлөгчийн газруудын төсөв эзэлж байгаа.

Мөн дээрээс нь хөрөнгө оруулалтаар хийгдсэн ажлууд хэр зэрэг үр дүнтэй гүйцэтгэл, үр өгөөжийг нь бас үздэг байгаа. Хууль, эрх зүйн орчинд үйл ажиллагаагаа хэрхэн явуулж байна вэ гэдэг энэ аудитыг хийж гүйцэтгэдэг. Өмнө нь бол 2 жилд 1 удаа хийдэг байсан бол сая КОВИД-той холбоотой 2018-2021 оны үйл ажиллагаанд нь аудитыг хийсэн. Төсвийн шууд захирагчийн хүрээний тайлангууд бол гарч байна. Нэгтгэл тайланг хийгээд Төсвийн байнгын хороонд хүргүүлдэг. Бид мэдээж аудит хийсэн үр өгөөжөө бас тооцож үздэг байгаа. Бас нэлээдгүй зөрчлүүд илэрдэг ийм асуудлууд байгаа.

Ер нь аудитыг бид бас цахимаар аль болохоор гүйцэтгэхийг зорьж байгаа. Энэ хүрээнд бид бас Сангийн яам болон бусад газруудтай энэ цахимаар хэрхэн аудитыг хийх вэ? Аудит маань өөрөө нотлох баримтын хүрээнд заавал үзэх ёстой ийм асуудлууд бол байдаг. Энэ асуудлын хүрээнд асуудлуудыг бол газар дээр нь очиж нотлох баримтын хүрээнд үздэг байгаа.

Цахим аудит хийх талаар төрийн аудитын байгууллага зөвхөн гадаад оронд байгаа байгууллагуудыг биш, мөн энэ дотооддоо байгаа байгууллагуудыг бас цахим хүрээнд хийх мэдээлэл технологийн төвтэйгөө хамтран цахимжуулах ажлыг хийгээд бас тодорхой үр дүнд хүрч байгаа. Хойшид энэ асуудлыг бас бодлого болгож явна гэж ингэж зорьж байна. Тантай бас санал нэг байна.

**Б.Энх-Амгалан:** Баярлалаа. Ариунбуян генерал та дутуу хариулчихлаа. Би нөгөө хэлсэн шүү дээ. Та нар тендерийн хэмнэлт гаргана гээд 42.9 сая төгрөгөөр тендерийн хэмнэлт бууруулна гээд байсан энэ чинь ямар учиртай юм? Ингээд одоо бол нөгөө юмны үнэ өсчихсөн гээд төсөвт өртөг нэмэгдээд байхад та нар минь хасаад байдаг. Эсвэл давуулаад тооцчихоод хасаад байгаа юм уу? Яагаад байгаа юм? Энэ дээр чинь тийм асуулт би асуусан.

Хоёр дахь нь тэр 30 хүн чинь өөрсдөө өргөдлөө өгөөд тэтгэвэрт гарах гээд байгаа юм уу? Эсвэл та нар дүйцүүлээд одоо ингээд энэ жил 30 хүн гараад, дараа жил тэд гаргана ингэж үзээд байгаа юм уу гэдгийг би тодруулсан шүү дээ. 4 номерын микрофон. 4 номерын микрофоныг өгье. 4 номерын микрофоныг өгөөдөх дөө. Орчихлоо.

**Г.Ариунбуян:** Энэ Цэргийн тэтгэврийн хуулийн дагуу бүрэн тэтгэвэр тогтоохоор 17 албан хаагч бол хүсэлтээ ирүүлсэн байгаа. Тийм, тэгэхлээр ирэх жил энэ хуулийн дагуу 1 даагийн тэтгэмжийг олгох асуудал бол яг зайлшгүй тусгагдах шаардлагатай байгаа юм. Тэр тендерийн хэмнэлтийн асуудал бол манай дээр бол байхгүй дээ.

**Б.Энх-Амгалан:** За за. Тэрийгээ тодруулаарай. Тийм, та нарын манайд өгсөн танилцуулга дээр чинь байна шүү. Яг тэр тоогоороо. Тэрийгээ тодруулна биз.

Гишүүд асуулт асууж, хариулт авч дууслаа. Үг хэлэх гишүүн байна уу? Баттөмөр гишүүн үг хэлэх гэж байна уу тээ? Баттөмөр гишүүнээр тасаллаа. Баттөмөр гишүүний микрофоныг өгье.

**Б.Баттөмөр:** ӨнөөдөрАюулгүй байдал, гадаад бодлогын байнгын хороонд харьяалагддаг хэдэн газрын төсөв ярьж байна. Шаардлагатай төсвийг нь бол Монголын төрөөс өгч чадахгүй байгаа. Маш их ажлууд хийх шаардлагатай. Чадахгүй байгаа. Ялангуяа энэ Онцгой байдлын газар тэгээд батлан хамгаалах, гадаад харилцааны салбарт бол бид энэ санхүүжилтийг бол маш сайн тооцож өгөх ийм шаардлага бол байгаа гэдгийг л хэлэх гэж байгаа юм.

Нэгэнт Аюулгүй байдлын байнгын хороогоор энэ асуудлыг хэлэлцэж байгаатай холбогдуулаад энэ Үндэсний аюулгүй байдлын үзэл баримтлал 2010 онд батлагдсан энэ үзэл баримтлалыг манай бид нар, манай төсөв зохиож байгаа улсууд, Сангийн яам, энэ холбогдох байгууллагууд маш сайн үзэх шаардлагатай байгаа юм. Энэ үндэсний аюулгүй байдлын үзэл баримтлал бол биелэлтийг нь ингээд баталснаас хойш 12 жилийн хугацаанд үзэхээр үнэхээр болохгүй байгаа юм. Биелэгдсэн заалт бол байхгүй. Энийг нарийн ярих юм бол надад бол маш их мэдээллүүд байна. Бас ярьж болох, болохгүй юмнууд бас байна л даа.

Тэгэхээр энэ аюулгүй байдлыг Монгол Улсын үндэсний аюулгүй байдал гэдэг бол оршин тогтнолын аюулгүй байдал гэдэг бол хамгийн 1 номерт. Бид өнөөдөр яах вэ дээ, энэ хэдэн төгрөг төсөвлөөд л тэрийгээ яах вэ, голдуу зардал санхүүжүүлээд л, урсгал зардлаа санхүүжүүлээд явчхаж байна шүү дээ. Энэ аюулгүй байдлаа хамгаалах, оршин тогтнох аюулгүй байдлаа хамгаалах, эдийн засгийн аюулгүй байдлыг хамгаалах гээд. Энэ цаашаагаа маш их олон аюулгүй байдлын асуудлууд байгаа л даа. Энэ бол үнэхээр алдагдчихсан байгаа. Энэ бол маш их санаа зовоож байна. Монгол Улс чинь урт хугацаанд хөгжиж, урт хугацаанд бидний үр хүүхдүүд амьдрах хорвоо шүү дээ.

Тийм учраас ер нь энэ үед амьдарч байгаа бид энэ аюулгүй байдлынхаа асуудалд бол онцгой анхаарахгүй бол аймшигтай хэмжээнд болчихсон байгаа шүү. Энийг бас анхааръя. Энэ хэлэлцэж байх явц дунд энэ аюулгүй байдал алдагдчихсан, шийдэх ёстой асуудлуудыг бас шийдэх нь зүйтэй гэж ингэж үзэж байгаа.

Тэр сая орлого олох боломжтой гэж ингэж байгаа юм. Хувийн хэвшилтэй өрсөлдөхгүй. Хувийн хэвшилтэй өрсөлдөөд л тэнд очоод юу хийдэг ч юм. Хийгээд яваад байх юм бол байхгүй. Гол нь бол ингээд манай энэ байгууллагуудад тухайлбал, заал байж байдаг. Байнга цоожтой л байж байдаг. Яагаад тэрийг хүмүүст ашиглаад, ашиглуулж болохгүй. Тодорхой объектууд байгаа. Тэрийг яагаад ашиглуулж болдоггүй юм? Түрээслүүлж? Тодорхой хэмжээний орлого яагаад орж болдоггүй юм? Энхийн бүтээн байгуулалтад энэ цэрэг, цагдаагийн цагдаа нь болох цэргийн албан хаагчид, дээрээс нь энэ хорих байгууллагуудын ажилтнуудыг оролцуулах. Хорих байгууллагуудын ажилтнуудыг бол энэ энхийн хөдөлмөр бол маш сайн хийлгэх ёстой шүү дээ. Гэмт хэрэг хийчхээд татвар төлөгчдийн мөнгөөр тэжээлгээд тэнд суугаад байж болохгүй шүү дээ. Ийм буруу тогтолцоотой. Харуулж, хамгаалж байгаа улсууд ингээд баахан улсууд цалин аваад л суугаад байдаг. Тэр улсууд нь тэр ажлынх нь байран дээр хамгаалаад, тэр улсуудаар ажил хийлгэх хэрэгтэй шүү дээ. Маш их боломжууд бол байгаа байхгүй юу. Энэ болгоныг энэ төсөвт харагдахгүй л байгаад байгаа байхгүй юу. Энэ юмнуудыг хийх нь зүйтэй гэсэн ийм зүйлүүдийг ярьж байгаа юм.

Дараагийн асуудал. Сая Сэргэлэн генералын ярьсан тэр хилтэй холбоотой асуудлууд байгаа. Хилийн аюулгүй байдлыг хамгаалах, хил дээр тодорхой хэмжээний төрийн бодлого явах. Ийм асуудлууд ба яаж байгаа байхгүй юу. Хүн амын удмын асуудал байж байгаа юм. Айхтар айхтар тоонууд байна шүү дээ энэ дээр. Хэлэх, хэлэхгүй байдалтай. Олон тулгууртай болох Монгол Улсын эдийн засгийг. Тэгж байж төсвийн орлого нэмэгдэх ёстой. Энэ асуудал ингээд алдагдчихсан гэх мэтийн асар их олон зүйлүүдийг ярьж болохоор байгаа юм.

Хөрөнгө оруулалтын асуудлууд. Яагаад хөрөнгө оруулалт Монголоос дайжаад байна гэдгийг судлах ёстой шүү дээ. Хууль, тогтоомждоо биш Монгол хүндээ байгаа юм байна лээ шүү. Яг нарийн ярих юм бол. Яагаад Монголоос хөрөнгө оруулагчид дайжсан гэхээр. Энийг үзэх ёстой. Гадаад харилцааны яам энэ дээр бас тодорхой асуудлуудыг тавьж байх ёстой. Энд хэдэн төсвийн хэдэн төгрөг яриа гаргаж, улс орныхоо ирээдүйг бид нар ярих ёстой.

**Б.Энх-Амгалан:** Баярлалаа. Гишүүд үг хэлж дууслаа. Монгол Улсын Их Хурлын чуулганы хуралдааны дэгийн тухай хуулийн 70 дугаар зүйлийн 70.8-д заасны дагуу тодорхой төсөл, хөтөлбөр, арга хэмжээний зардал нэмэгдүүлэх санал Их Хурлын гишүүдээс гарсангүй.

Монгол Улсын 2023 оны төсвийн тухай, Нийгмийн даатгалын сангийн 223 оны төсвийн тухай, Эрүүл мэндийн даатгалын сангийн 2023 оны төсвийн тухай хуулийн төслүүдийн хоёр дахь хэлэлцүүлгийг хийж дууслаа.

Хуулийн төслүүдийг хэлэлцсэн талаарх Байнгын хорооны санал, дүгнэлтийг Төсвийн байнгын хороонд хүргүүлнэ.

Байнгын хорооны санал, дүгнэлтийг Төсвийн байнгын хороонд Төсвийн байнгын хорооны гишүүн Баделхан танилцуулна.

Аюулгүй байдал, гадаад бодлогын байнгын хорооны хуралдаанаар хэлэлцэх асуудал дууссан тул өнөөдрийн хуралдааныг өндөрлөснийг мэдэгдье.

Хуралд идэвхтэй оролцсон Улсын Их Хурлын гишүүддээ болон ажлын хэсэгт баярлалаа. Хуралдаан өндөрлөлөө.

**Дууны бичлэгээс буулгасан:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ

ШИНЖЭЭЧ Д.ОТГОНДЭЛГЭР